b'\n_START_ARTICLE_\nJohnny Clegg\n_START_PARAGRAPH_\nJonathan \xe2\x80\x9dJohnny\xe2\x80\x9d Clegg (7. kes\xc3\xa4kuuta 1953 Rochdale, Yhdistynyt kuningaskunta \xe2\x80\x93 16. hein\xc3\xa4kuuta 2019 Johannesburg, Etel\xc3\xa4-Afrikka) oli etel\xc3\xa4afrikkalainen muusikko, joka esiintyi yhtyeiss\xc3\xa4 Juluka ja Savuka. Cleggin musiikissa yhdistyv\xc3\xa4t l\xc3\xa4nsimaiset ja afrikkalaiset, erityisesti zuluvaikutteet._NEWLINE_Clegg muutti perheens\xc3\xa4 kanssa nuorena Englannista Zimbabween ja my\xc3\xb6hemmin Sambiaan ja lopulta Etel\xc3\xa4-Afrikkaan. H\xc3\xa4n ryhtyi soittamaan kitaraa 14-vuotiaana ja opiskeli zulukulttuuria, muun muassa inhlangwini-tanssia ja -musiikkia Mntonganazo Mzila -nimisen katumuusikon johdolla._NEWLINE_1970-luvulla Clegg toimi maan apartheid-politiikkaa vastaan tekem\xc3\xa4ll\xc3\xa4 musiikillista yhteisty\xc3\xb6t\xc3\xa4 Sipho Mchunun ja Juluka-yhtyeen kanssa. Cleggin Julukan kanssa tekem\xc3\xa4 musiikki yhdisti zulumusiikkia kelttil\xc3\xa4iseen musiikkiperinteeseen. Kokoonpanon kappale \xe2\x80\x9dScatterlings of Africa\xe2\x80\x9d saavutti my\xc3\xb6s kansainv\xc3\xa4list\xc3\xa4 huomiota. Juluka-yhtye toimi seitsem\xc3\xa4n vuotta ja saavutti kaksi platina- ja viisi kultalevy\xc3\xa4. Etel\xc3\xa4-Afrikan poliittinen ilmapiiri kuitenkin vaikutti siihen, ett\xc3\xa4 yhtyeen toiminta lakkasi 1980-luvun puolivaliss\xc3\xa4 ja Mchunu palasi \xe2\x80\x9dkotimaahansa\xe2\x80\x9d maanviljelij\xc3\xa4ksi._NEWLINE_Cleggin seuraava yhtye Savuka, jonka zulunkielinen nimi tarkoittaa \xe2\x80\x99olemme nousseet\xe2\x80\x99 tai \xe2\x80\x99her\xc3\xa4nneet\xe2\x80\x99, loi popvaikutteisempaa afrikkalaista musiikkia. Yhtyeen ensimm\xc3\xa4inen albumi Third World Child myi yli kaksi miljoonaa kappaletta. Nelj\xc3\xa4nnell\xc3\xa4 levyll\xc3\xa4\xc3\xa4n Heat, Dust And Dreams yhtye voitti Grammy-palkinnon parhaasta maailmanmusiikkilevyst\xc3\xa4._NEWLINE_Clegg kuoli haimasy\xc3\xb6p\xc3\xa4\xc3\xa4n 66-vuotiaana kotonaan Johannesburgissa 16. hein\xc3\xa4kuuta 2019.'